作者:陳陶
標題:草木言
內容:何生我蒼蒼，何育我黃黃。草木無知識，幸君同三光。始自受姓名，葳蕤立衣裳。山河既分麗，齊首乳青陽。甘辛各有榮，好醜不相防。常憂刀斧劫，竊慕仁壽鄉。願天雨無暴，願地風無狂。雨足因衰憊，風多因夭傷。在山不為桂，徒辱君高岡。在水不為蓮，徒佔君深塘。勿輕培塿阜，或有奇棟樑。勿輕蒙朧澤，或有奇馨香。涓毫可粗差，朝菌壽為長。擁腫若無取，大椿命為傷。婆娑不材生，苒苒向秋荒。幸遭燻風日，有得皆簸揚。所愧雨露恩，願效幽微芳。希君頻採擇，勿使枯雪霜。